Die Slag van Cambrai het op 20 November 1917 plaasgevind tydens die Eerste Wêreldoorlog. Dit was die eerste aanval wat gedoen was met massas tenks. Tenks was vir die eerste keer gebruik op 15 Augustus 1916 tydens die eerste Slag van die Somme maar nie op groot skaal nie. Gedurende 1917 het die Britse magte 'n Tenk Korps gestig wat bestaan het uit drie brigades onder die beheer van Brigadie Hugh Elles. Elles se stafhoof was Luitenant-Kolonel J.F.C Fuller. Tot op hierdie stadium het die tenk homself egter nog nie bewys nie. Die tenks was swaar en het gesukkel oor modder terrein of slagvelde vol bomkraters. Die bestuurder se uitsig was beperk en dit was warm in die tenks wat die bemanning gou uitgeput het. Tydens die Slag van Passchendaele het die tenks in die modder vasgeval met groot verliese van 325,000 man aan Britse kant. Die infanteriste het die tenk as 'n mislukking beskou. Fuller het anders oor die saak gevoel. Nadat hy die Westelike front ondersoek het besluit hy dat die area tussen St. Quentin en Cambrai geskik was vir die gebruik van tenks, veral vir groot getalle tenks.